Navi Mumbajus

Navi Mumbajus (), anksčiau Naujasis Bombėjus () – miestas vidurio vakarų Indijoje, Maharaštros valstijoje, žemyninėje dalyje priešais Salsetės salą, Mumbajaus aglomeracijoje. Buvo suplanuotas ir įkurtas 1972 m. kaip miestas–palydovas, užimantis 344 km² plotą, iš kurių 163 km² priklauso Navi Mumbajaus savivaldybės korporacijai.nmmconline.com: «Land Usage» 

Navi Mumbajus įsikūręs Arabijos jūros pakrantėje, vakaruose jį riboja jūra, o rytuose –  Vakarų Ghatų kalnai. Mieste yra 23 ežerai. Bendras vandens telkinių plotas miesto ribose sudaro 333 023 m².

 Istorija 

Mumbajaus palydovinio miesto poreikis žemyninėje valstijos dalyje iškilo dėl gyventojų pertekliaus ir ribotų plėtros galimybių saloje, siekiant sumažinti didmiesčio spūstis. Navi Mumbajų pradėta planuoti 1971 m., vadovaujant architektams Charles Correa bei RK Jha. Kaip šių pastangų dalis buvo įkurta Miesto ir pramonės plėtros korporacija (CIDCO). Miesto statyboms buvo skirtas 150 km ruožas palei valstijos Konkano pakrantę. Maharaštros vyriausybė įsigijo privačią žemę 86 gyvenvietėse, kurių bendras plotas siekė 15 954 hektarus.

Buvo numatyta Navi Mumbajų plėtoti taip, kad mieste tilptų 2,1 mln. gyventojų. 1972 m. prasidėjo naujojo miesto statybos. 1973 m. atidarytas Vašio tiltas, sujungęs Mumbajaus priemiestį Mankhurdą ir Navi Mumbajaus Vašio rajoną. Naujojo miesto gyventojų skaičiaus augimas ir ekonominė plėtra ypač paspartėjo po to, kai 1990 m. buvo atidarytas Vašio didmeninis žemės ūkio produktų turgus, o 1992 m. – nutiesta priemiestinio geležinkelio linija.

1992 m. sausio 1 d. buvo įkurta Navi Mumbajaus savivaldybės korporacija. 1991–2001 m. laikotarpyje miesto populiacija išaugo nuo 318 tūkst. iki 704 tūkst. gyventojų.

Miestas planavo statyti įperkamus būstus žmonėms, kurie negali sau leisti gyventi Mumbajuje, o planuotojai siekė užkirsti kelią lūšnynų augimui mieste. Tačiau, remiantis 2001 m. surašymu, nuo penktadalio iki trečdalio Navi Mumbajaus gyventojų gyveno lūšnynuose ir „miesto kaimuose“, o tūkstančiai pastatų iškilo pažeidžiant statybų normas.

 Transportas 

Mumbajaus priemiestinių traukinių tinklas apima didžiąją miesto dalį. Svarbiausios geležinkelio stotys yra Vaši, Nerul, Belapur ir Panvel.

Panvelo rajone statomas Navi Mumbajaus tarptautinis oro uostas. Statybos buvo patvirtintos 2007 m. Artimiausias veikiantis oro uostas – Čatrapačio Šivadžio tarptautinis oro uostas, esantis už 30 km nuo miesto. 

Navi Mumbajaus Urano rajone veikia vienas didžiausių Indijos jūrų uostų – Džavaharlalo Nehru uostas. Jam tenka 65 % šalies jūrinių konteinerių srauto. 

 Ekonomika 

Navi Mumbajus buvo suprojektuotas ne tik kaip gyvenamasis miestas, bet ir kaip ekonomikos augimo centras. Maždaug du trečdaliai dirbančiųjų dirba pačiame mieste. Regiono ekonominis vystymasis prasidėjo septintojo dešimtmečio pabaigoje, įkūrus chemijos pramonę (naftos chemijos, agrochemijos produktai, termoplastikai, dažikliai). Vystoma elektrotechnikos pramonė, mechanikos inžinerija, farmacijos gamyba ir didmeninė prekyba. Informacinių technologijų centrai „Tarptautinis informacinių technologijų parkas“, „Tarptautinis technologijų centras , „Millennium verslo parkas“ ir „Airoli žinių parkas“ yra vieni didžiausių tokio pobūdžio centrų Indijoje. Navi Mumbajuje taip pat yra viena didžiausių šalies specialiųjų ekonominių zonų.

 Demografija 

Remiantis Indijos gyventojų surašymo duomenimis, 2011 m. Navi Mumbajuje gyveno 1 120 547 žmonės, iš kurių vyrų ir moterų buvo atitinkamai 610 060 ir 510 487. Tuo tarpu Mumbajaus aglomeracijoje gyventojų skaičius siekė 18 414 288, iš kurių 9 894 088 buvo vyrai ir 8 520 200 – moterys. Mažiausiai 60 % gyventojų kalba marathų kalba, 80,39 % – išpažįsta hinduizmą.

 Sportas 

Populiariausia sporto šaka yra kriketas. Navi Mumbajus buvo vienas iš 2017 m. vyrų ir 2022 m. moterų FIFA U-17 pasaulio taurės šeimininkų miestų, o 2022 m. renginio finalas vyko DY Patil stadione.

 Galerija 

 Šaltiniai 

Kategorija:Maharaštros miestai
Kategorija:Milijoniniai miestai